Maar in die skraal lyfies van dié twee seuns klop sulke groot harte dat hul liefdesdaad mense wêreldwyd ontroer het.
Toe hulle sien hul herdershond-kruis is dodelik siek, kon niks hulle keer om vir Meisie hulp te soek nie – nie die snerpende koue van ’n Kaapse winterdag, die staptog van byna 5 km na die naaste dierehospitaal of die feit dat klein Gerry Cedras (8) kaalvoet was en ouboet Peter (14) net R7 in sy sak gehad het nie.
Met die hond van meer as 20 kg in hul arms het hulle vier uur lank van hul ouers se huisie op ’n plaas in die omgewing van Philippi, suidoos van Kaapstad, na die naaste tak van die Dierewelsynsvereniging van Suid-Afrika gestap.
Daar is gou vasgestel sy het ’n soort bosluiskoors wat die witbloedselle aantas. As die twee broers haar nie hierheen gebring het nie, sou sy doodgegaan het. Sy is op ’n drup geplaas en het kort daarna ’n bloedoortapping gekry.
“Natuurlik het ons nie oor die R7 omgegee nie,” sê Jaque le Roux, ’n verpleër by die dierehospitaal, oor die geld wat Peter vir Meisie se behandeling aangebied het.
Daardie paar muntstukke in die seun se sak was geld wat hy met los werkies verdien en gespaar het om skoene vir sy kleinboet te koop.